Dorothée Aquino

D **Dorothée Aquino-Weber**, wo öppen anne 1975 uf d Wält cho isch, isch e Schwyzer Sproochwüsseschaftlerin un Dialäktoloogin.

## ires Lääbe
Si isch usem Kanton Nöieburg und het z La Chaux-de-Fonds s Gimnasium bsuecht und a dr Uni Nöieburg studiert. Bim Profässer Andres Kristol het si mit dr Dokterarbet *Les Mémoires d'un forban philosophe (1829). Témoignage littéraire sur la variation et les idéologies langagières du début du XIXe siècle* promoviert.

Sit 2002 schaffet si als wüsseschaftlichi Mitarbeiterin am *Centre de dialectologie et d’étude du français régional* vo dr Uni Nöieburg – uf düütsch isch das s «Zäntrum für Dialäktology und s Regionalfranzösisch», und es isch e Täil vom Inschtitut für Sproochwüsseschaft und Komunikazioon vo dr Uni Nöieburg. 2006 isch d Aquino au no zum *[[Glossaire des patois de la Suisse romande]]* choo, em Wälschschwiizer Mundartwörterbuech, wo au em *Centre de dialectologie et d’étude du français régional* aaglideret isch. Anne 2015 isch si d Diräkzioonsassischtäntin und Verantwortlichi für d Komunikazioon vo däre Forschigsstell woorde; deren iiri Läitig isch bi dr Federica Diémoz gsi, wo anne 2019 gstorben isch.

Anne 2016 het d Dorothée Aquino dr Lehruftraag a dr Uni Nöieburg überchoo. Si het Küürs zu Frooge vo dr Sproochgschicht, dr Dialäktology, dr Soziolinguischtik, dr Lexikografy, dr Situazioon vom Wälschschwiizer Patois und em Ragionalfranzösisch ghalte.

D Dorothée Aquino het a dr Uni Nöieburg und bim «Zäntrum für Dialäktology und s Regionalfranzösisch» scho sit 2002 mit vil Fachgebiet vo dr romanische Mundartforschig z tue gha. Si het für d *[[Base de données lexicographiques panfrancophone]],* s Lexikon der schweizerischen Gemeindenamen und d *Documents linguistiques de la Suisse romande* und bi dr Redakzioon vo dr romanistische Zytschrift *[[Vox Romanica]]* gschaffet. Bi dr langfrischtige Redakzioon vom Mundartwörterbuech vo Bangis het si zäme mit anderne *Glossaire*-Redaktoore, öppen em Maurice Casanova un dr Gisèle Pannatier, ghulfe, und für s *Glossaire* het si als Informatikspezialischtin gschaffet. Es nöis Forschigsprojäkt vo iire häisst *Les idéologies langagières des patoisants suisse romands au tournant du XXe siècle.*

D Dialäktoloogin macht bi verschidene wüsseschaftlichen Organisazioone mit, zum Bischpiil bi dr Nöieburger Gselschaft zum Adänke an Lexikograaf William Pierrehumbert und bim *Collegium Romanicum.* Bi Forschigsprojäkt und wüsseschaftliche Träffe het d Aquino vo den Erfolg vo iirere Forschig und der Arbet am Dialäktologyzäntrum brichtet. Es paar wüsseschaftliche Tagige het si im Uuftrag vom Nöieburger Inschtitut organisiert, öppe s Internazionale Träffe zu dr galloromanische Soziolinguischtik anne 2007 und s Kolloquium für d Dialäktology vom Frankoprovänzaalisch 2019 au in iirere Unistadt.

## es paar vo irne Wäärch in eren Uswahl
* *Mémoires d'un forban philosophe" 1829. Variation linguistique et idéologies langagières.* Paris 2019.
* zäme mit dr Federica Diémoz: *La place des patois en Suisse romande aujourd'hui.* (im Truck)
* zäme mit dr Sara Cotelli: *Réflexions épistémologiques autour de la sociolinguistique historique.* In: Pour une épistémologie de la sociolinguistique. Limoges 2010, S. 65-72.
* zäme mit dr Sara Cotelli un dr Christel Nissille: *Les recueils de cacologies du XIXème siècle en Suisse romande. Entre description et proscription.* In: Vox Romanica, 70, 2011, S. 219-243.
* *La lexicographie suisse romande sur la voie de la description. L’exemple de [[William Pierrehumbert]] (1882-1940).* In: Anick Farina (u.&nbsp;a., Hrsg.): La variation lexicale des français. Paris 2014, S. 83–100.
* zäme mit dr Sara Cotelli Kureth un dr Christel Nissille: *Contact entre patois et français en Suisse romande de 1800 à 1970. L’unilinguisme revisité.* In: Sociolinguistique des contacts (Revue des Langues romanes, 123), 2019, S. 69–92.
* als Herusgäberin zäme mit em Andres Kristol un dr Sara Cotelli: *Sociolinguistique historique du domaine gallo-roman. Enjeux et méthodologies.* Bern Berlin 2009.
* zäme mit dr Sara Cotelli un dr Christel Nissille: *Les cacologies, un genre textuel? Essai de définition à partir du corpus suisse romand.* In: E. Casanovo Herrera, C. Calvo Rigual (Hrsg.): Actes del 26é Congrés de Linguística i Filologia Romàniques. València, 6-11 de setembre de 2010. 2013, S. 52-63. 
* als Herusgäberin, zäme mit dr Federica Diémoz, vo dr Feschtschrift ufen Andres Kristol: *«Toujours langue varie …». Mélanges de linguistique historique du français et de dialectologie galloromane offerts à M. le professeur Andres Kristol par ses collègues et anciens élèves.* Genf 2014.

## Weblink
* d Dorothée Aquino uf dr Websyte vom Inschtitut für Sproochwüsseschaft und Komunikazioon vo dr Uni Nöieburg

## Fuessnote